**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos neformālo sanāksmi 2021. gada 2. martā”**

2021. gada 2. martā videokonferences formātā notiks Eiropas Savienības (turpmāk – ES) Ārlietu padomes Kopējās tirdzniecības politikas jautājumos neformālā sanāksme. Sanāksmē Eiropas Komisija (turpmāk – Komisija) iepazīstinās ministrus ar š.g. 18. februārī publicēto Komisijas paziņojumu par ES Tirdzniecības politikas pārskatu “Atvērta, ilgtspējīga un pārliecinoša tirdzniecības politika” un aicinās ministrus uz sākotnējo viedokļu apmaiņu un diskusijām par Komisijas paziņojumā piedāvāto stratēģiju vidēja termiņa prioritātēm un darbības virzieniem ES tirdzniecības politikā.

**KOMISIJAS PAZIŅOJUMS PAR ES TIRDZNIECĪBAS POLITIKAS PĀRSKATU**

Iepriekšējā ES tirdzniecības stratēģija “Tirdzniecība visiem” tika izstrādāta 2015. gadā, bet 2020. gadā, ņemot vērā, ka būtiski ir mainījušies apstākļi un vide, kurā ES īsteno tirdzniecības politiku, Komisija tika aicināta veikt ES tirdzniecības politikas pārskatīšanu un aktualizēšanu. Paziņojumā Komisija identificē svarīgākos iemeslus un izaicinājumus tirdzniecības jomā, ieskicē galvenos darbības virzienus, kā arī izvirza ES tirdzniecības politikas vidēja termiņa mērķus līdz 2030. gadam, lai spētu reaģēt uz dažādiem jauniem, globāliem izaicinājumiem un ņemtu vērā Covid-19 krīzes laikā gūto pieredzi.

Komisija uzsver, ka atvērta tirdzniecības politika ir ES ekonomikas uzplaukuma un konkurētspējas pamatā un nodrošina tās līderību pakalpojumu un lauksaimniecības preču tirdzniecībā. ES vienotais tirgus un kopējā tirdzniecības politika ir spēcīgs ietekmes instruments pasaulē un tirdzniecības politika ir spējīga risināt arvien jaunus izaicinājumus, piemēram, atbalstīt jaunu un daudz ilgtspējīgāku izaugsmes modeli, ko definē Eiropas Zaļais kurss un Eiropas Digitālā stratēģija. Ārējos izaicinājumus raksturo arvien lielāka globālā nenoteiktība. Globalizācija, tehnoloģiskā attīstība un globālo vērtību ķēžu ekspansija ir visaptveroši ietekmējusi ekonomiku un sabiedrību – ir pieredzēti milzīgi efektivitātes ieguvumi, tomēr ne visa sabiedrība ir ieguvusi vienmērīgi, raisot aicinājumus mazināt globalizāciju un protekcionismu. Izaicinājumus rada straujā Ķīnas izaugsme, tās globālās ambīcijas un valsts kapitālisma modelis, kas fundamentāli ir izmainījis globālo ekonomiku un politisko kārtību. Tas rada izaicinājumus globālajai pārvaldības sistēmai un ietekmē vienlīdzīgus konkurences apstākļus Eiropas uzņēmumiem gan globālā, gan mājas tirgū. Savukārt klimata pārmaiņu paātrināšanās kopā ar bioloģiskās daudzveidības mazināšanos un vides degradāciju ir sekmējušas nepieciešamību pēc zaļās pārejas un vides jautājumu arvien lielāku lomu kopējā tirdzniecības politikā. Visbeidzot digitālā pāreja veicina ilgtspējīgu attīstību, vienlaikus pieaugošā konkurence un nepietiekamā daudzpusējā pārvaldība rada nenoteiktību.

Iepriekš minētie faktori prasa pielāgot ES tirdzniecības politiku, piešķirot tai noteiktu virzienu un domāšanas veidu, kas ļautu ES saglabāt tirdzniecības lielvaras statusu, efektīvi sargājot savas ekonomiskās intereses un neatsakoties no brīvas un atvērtas tirdzniecības principiem. Komisijas skatījumā pārskatītās ES tirdzniecības politikas kodolsir **“atvērtas stratēģiskās autonomijas”** koncepts, kas apvieno ES iekšējo un ārējo darbību, saskaņo un izmanto tirdzniecības instrumentus, lai atbalstītu ES stratēģiskās intereses un vērtības. “Atvērtas stratēģiskās autonomijas” koncepts balstās uz vairākiem viens otru papildinošiem elementiem.

Pirmkārt, tās pamatā ir **ekonomiskās atvērtības un sadarbības nozīmīgums**, atgādinot ES apņemšanos uzturēt atvērtu un godīgu tirdzniecību ar labi funkcionējošām un ilgtspējīgām globālām vērtību ķēdēm, kas balstītas uz savstarpējo uzticēšanos ne tikai starp valstīm, bet arī starp valdībām un privāto sektoru. Kā parādīja Covid-19 pandēmija, uzticības pilnas attiecības kļūst īpaši svarīgas, kad ir runa par sadarbības ietvara veidošanu kritiski svarīgu piegāžu ķēžu darbībai, piemēram, veselības preču jomā. Šis koncepts ietver noturību un konkurētspēju, lai stiprinātu ES ekonomiku; ilgtspējību un taisnīgumu, kas atspoguļo vajadzību pēc atbildīgas un taisnīgas ES rīcības; pārliecību un uz noteikumiem balstītu sadarbību, lai parādītu, ka ES dod priekšroku starptautiskai sadarbībai un dialogam, kā arī tās gatavību vērsties pret negodīgu tirdzniecības praksi un izmantot autonomus instrumentus, lai vajadzības gadījumā īstenotu savas intereses. Tas nozīmē, ka tiek stiprināta ES spēja neatkarīgi un pārliecinoši īstenot savas intereses, turpinot strādāt ar partneriem visā pasaulē nolūkā rast globālus risinājumus globālām problēmām.

Otrkārt, **atvērtas stratēģiskās autonomijas princips ietver arī** **vērtību ķēžu ilgtspējas veicināšanu**, kas ilgtermiņā palīdzēs ES ekonomiskās noturības sekmēšanai. Uzticamas un diversificētas vērtību ķēdes un raita to darbība vai pielāgošanās jauniem apstākļiem palīdzēs labāk nodrošināties pret satricinājumiem, kam, kā pierādīja Covid-19 pandēmija, ne vienmēr ir ekonomiska izcelsme. Vērtību ķēžu kontekstā svarīgi apzināties arī ES stratēģiskās ievainojamības un pārlieku lielas atkarības no dažiem piegādātājiem riskus, tāpēc atsevišķās, īpaši sensitīvās nozarēs (kā farmācija, aizsardzība) jāsalāgo, piemēram, industriālās politikas stratēģija ar aktivitātēm ārējās tirdzniecības jomā. Šeit jācenšas nodrošināt, ka vērtību ķēdes darbojas uz noteikumiem balstītā globālā tirdzniecības vidē.

Treškārt, **jāturpina atbalstīt multilaterālisma pieeja**, kas, cita starpā, paredz arī visaptverošu Pasaules Tirdzniecības organizācijas (turpmāk – PTO) reformu. Tik pat svarīgi, apzinoties savas ekonomiskās lielvaras statusu, pozicionēties un veidot ekonomiskās attiecības kā ar sabiedrotajiem, tā ar sāncenšiem. Cieša sadarbība ar līdzīgi domājošiem partneriem, īpaši izceļot transatlantisko saikni, ir būtiska, lai ES spētu realizēt savus globālos mērķus - PTO reforma, kropļojošu industriālo subsīdiju ierobežošana un ambīcijas klimata un vides jomā. Tirdzniecības un ieguldījumu attiecības ar Ķīnu ir vienlaikus nozīmīgas un sarežģītas. ES prioritāte ir veidot godīgākas un uz noteikumiem balstītas ekonomiskās attiecības, nodrošinot, ka Ķīna uzņemas lielākas saistības starptautiskajā tirdzniecībā, kā arī risinot tās ekonomiskās sistēmas negatīvo ietekmi. ES ir svarīgi līdzsvarot tirdzniecības attiecības gan divpusējos un daudzpusējos formātos, gan attīstot un ieviešot autonomus instrumentus. ES-Ķīnas Visaptverošais ieguldījumu nolīgums ir daļa no šīs stratēģijas[[1]](#footnote-2).

Lai padziļinātu ekonomiskās attiecības ar Āfrikas reģionu, paredzēts īstenot ilgtspējīgu ieguldījumu iniciatīvu, kas praktiski izpaustos kā jaunu ieguldījumu nolīgumu slēgšana un esošo tirdzniecības nolīgumu modernizēšana ar mērķi reģionā uzlabot uzņēmējdarbības vidi un ieguldījumu klimatu. Lai nodrošinātu šādu nolīgumu efektivitāti, tie tiks izstrādāti, pamatojoties uz ES attīstības sadarbības instrumentiem.

Lai palīdzētu īstenot ES ģeopolitiskos mērķus visā pasaulē, ES būs jādažādo savas attiecības un jāveido apvienības ar līdzīgi domājošiem partneriem, vispirms stiprinot transatlantisko saiti, kā arī izmantojot plašu tirdzniecības nolīgumu tīklu. Šis tīkls ir svarīgs ar katru pašreizējo un nākamo nolīgumu, kas veido ES attiecības ar partneriem. ES brīvās tirdzniecības nolīgumi ir platformas ciešākai sadarbībai ar svarīgiem tirgiem un valstīm visā pasaulē, jo īpaši Āzijas un Klusā okeāna reģionā, Latīņamerikā un Karību jūras reģionā. Šāda pieeja ne tikai sniedz ekonomiskās izaugsmes iespējas ES sabiedrībai, bet arī ir viens no efektīvākajiem veidiem kā tirdzniecības partnervalstu griezumā *eksportēt* ES vērtības virknē jomu – standarti, cilvēktiesības, vides ilgtspēja, demokrātisko institūciju stiprināšana.

Komisija ir definējusi trīs ES tirdzniecības politikas pamatmērķus vidējā termiņā:

1. atbalstīt ES ekonomikas atveseļošanu un fundamentālu pārveidi saskaņā ar tās zaļajiem un digitālajiem mērķiem;
2. globālu noteikumu izstrāde, lai panāktu ilgtspējīgāku un taisnīgāku globalizāciju;
3. palielināt ES spēju īstenot savas intereses un tiesības, tostarp vajadzības gadījumā neatkarīgi.

Lai sasniegtu šos ES mērķus, pamatā Komisija koncentrēsies uz mērķtiecīgu darbību sešās jomās.

**1. PTO modernizācija un reforma**

Darbs pie PTO reformas ir stūrakmens multilaterālās pieejas stiprināšanā. PTO ir bijusi ārkārtīgi noderīga stabilas, paredzamas un nediskriminējošas tirdzniecības vides veidošanā. Taču šobrīd organizācija saskaras ar izaicinājumiem trijās tās pamatfunkcijās – sarunu ceļā nav modernizēti tirdzniecības noteikumi, strīdu noregulēšanas sistēma funkcionē nepilnīgi, tirdzniecības politiku uzraudzība ir neefektīva.

Komisija ierosina PTO dalībvalstīm atjaunot savstarpējo uzticēšanos un nospraust kopīgu mērķi – PTO ieguldījums ilgtspējīgā attīstībā, kur jēgpilns risinājums iespējams tikai globālā līmenī – kaitīgu zivsaimniecības subsīdiju aizliegšana, tirdzniecības un veselības, vides un klimata aizsardzības jautājumu risināšana. PTO var arī palīdzēt īstenot ilgtspējīgas attīstības mērķus nodarbinātības un dzimu līdztiesības jomā. Jāmeklē jauna pieeja īpašas un atšķirīgas attieksmes jautājumā, lai tā sekmētu attīstības valstu ekonomisko integrāciju, taču būtu precīzāk mērķēta, ar lielāku, vajadzībās balstītu diferenciāciju attīstības valstu starpā, uzņemoties saistības atbilstoši to attīstības līmenim. Būtiska ir arī pilnībā funkcionējošas strīdu noregulēšanas sistēmas atjaunošana, reformējot PTO Apelācijas institūciju. Te nepieciešama arī ASV iesaiste, kas jau iepriekš norādīja uz vairākiem pamatotiem trūkumiem institūcijas darbā. Vienlaikus jāpievēršas arī organizācijas darba metožu un funkciju praktiskai uzlabošanai. Ir jāmeklē veidi kā padarīt efektīvāku sarunu funkciju, jāvienojas par jauniem noteikumiem digitālajā, iekšzemes pakalpojumu regulācijā, ieguldījumu veicināšanā un attiecībā uz konkurences neitralitāti (konkurences kropļojumi no valsts iejaukšanās ekonomikā). Ir jānovērš dalībvalstu tirgus piekļuves saistību nelīdzsvarotība, līdztekus ar noteikumu pilnveidošanu, piemēram, vides preču un pakalpojumu sarunās, kā arī jāturpina lauksaimniecības sarunas. Jārod efektīvs risinājums dalībvalstu vairākpusējo vienošanos integrācijai PTO juridiskajā ietvarā. Papildus jāpilnveido PTO sistēmas darbība – jāstiprina uzraudzības (piemēram, striktāka paziņošanas saistību ievērošana) un apspriešanās funkcijas (tirdzniecības politiku uzraudzība, tirdzniecības apgrūtinājumu risināšana), jāstiprina ģenerāldirektora un sekretariāta loma, kā arī jāpilnveido sadarbība ar biznesa un pilsonisko sabiedrību un citām starptautiskajām organizācijām.

Ņemot vērā reformas mērogu un lai sekmīgi paveiktu organizācijas modernizācijas uzdevumu, ES ir jāstrādā ar visām dalībvalstīm, bet visvairāk ar ietekmīgākajām kā ASV un Japāna un līdzīgi domājošajām valstīm (piemēram, Otavas grupu[[2]](#footnote-3) tirdzniecības un veselības

iniciatīvā, FAST grupu[[3]](#footnote-4) vides jautājumos). Par prioritāti jānosaka dialogs ar Āfrikas valstīm un jāturpina iesaistīties ar Ķīnu un Indiju. Svarīgs atskaites punkts būs veiksmīga 12. Ministru konference – ir jāvienojas par strīdus noregulēšanas sistēmas atjaunošanu un jaunas iniciatīvas uzsākšanu veselības jomā, kā arī nepieciešams rezultāts kaitīgo zivsaimniecības subsīdiju aizliegšanai. Vienlīdz būtiski ir iezīmēt turpmākos virzienus tirdzniecības un vides, konkurences neitralitātes (rūpniecības subsīdiju), vairākpusējo iniciatīvu, lauksaimniecības un regulārā darba jautājumos. Ministru konferences deklarācijā būtu jāiekļauj dalībvalstu apņemšanās reformu jautājumos un jāizveido PTO reformas darba grupa.

**2. Atbalsts zaļajai pārejai un atbildīgu, ilgtspējīgu vērtību ķēžu veicināšana**

ES tirdzniecības politikai būs atbalsta loma tādos ES kopējā darba virzienos kā Eiropas Zaļais kurss, cīņai pret klimata pārmaiņām un vides degradāciju. Komisija apņēmusies nodrošināt, ka tirdzniecības instrumenti papildina un atbalsta globālu pāreju uz klimatneitrālu ekonomiku un veicina atbildīgas un ilgtspējīgas vērtību ķēdes. Lai šo redzējumu realizētu, nepieciešama saskaņota rīcība daudzpusēji PTO līmenī, divpusēji sarunās ar konkrētiem tirdzniecības partneriem un vienpusēji, izmantojot ES autonomos tirdzniecības instrumentus.

Daudzpusējā līmenī ES jāsadarbojas ar līdzīgi domājošām valstīm, lai PTO īstenotu iniciatīvas un pasākumus, kas veicina klimata un ilgtspējības politiku, piemēram, aktīvi virzot un sekmējot atbalstu tirdzniecības un klimata iniciatīvai par videi draudzīgāku tirdzniecību ar precēm un pakalpojumiem. Divpusējās tirdzniecības attiecībās esošie un topošie tirdzniecības nolīgumi var tikt izmantoti, lai aktīvāk veicinātu videi nekaitīgu tehnoloģiju, preču, pakalpojumu un ieguldījumu tirdzniecību, paredzot labvēlīgus nosacījumus atjaunojamās un tīrās enerģijas griezumā, kas atvieglotu ES pāreju uz klimatneitrālu ekonomiku. Tirdzniecības nolīgumi, iekļaujot tajos spēcīgu ilgtspējības sadaļu, var kalpot arī kā sadarbības platforma klimata pārmaiņu, bioloģiskās daudzveidības, aprites ekonomikas un ilgtspējīgas pārtikas sistēmu jomā. Vispārējai preferenču sistēmai kā ES vienpusējam tirdzniecības instrumentam ir jāturpina nodrošināt izaugsmes iespējas saņēmējvalstīs, veicinot cilvēktiesību un darba pamatstandartu, t.sk. bērnu darba izskaušanas, praktisku iedzīvināšanu.

Paralēli Komisija paredz turpināt darbu pie oglekļa ievedkorekcijas mehānisma, lai izvairītos no oglekļa emisiju pārvirzes, un ierosināt tiesību aktus par mežu izciršanu un degradāciju. Tāpat Komisija plāno priekšlikumu par ilgtspējīgu korporatīvo pārvaldību, lai nodrošinātu, ka produkti, kas saistīti ar piespiedu darbu, tiek izslēgti no ES uzņēmumu vērtību ķēdēm. Arī jaunajam globālajam cilvēktiesību sankciju režīmam būs nozīme tirdzniecības politikas veidošanā, jo tas ļaus vērsties pret indivīdiem, uzņēmumiem un struktūrām, tostarp valsts un nevalstiskām, kuras ir atbildīgas par nopietniem cilvēktiesību pārkāpumiem, ir iesaistītas tajos vai saistīti ar tiem visā pasaulē, neatkarīgi no to rašanās vietas.

**3. Digitālā pāreja un digitalizācija**

Digitālajai pārejai jābūt ES tirdzniecības politikas stūrakmenim, un tā ir nozīmīgs solis pretī ES pakalpojumu sniedzēju konkurētspējas veicināšanai, kā arī priekšnosacījums to spējai būt inovatīviem. ES var būt ieguvēja no digitālās pārejas tikai tad, ja tā izstrādā savu digitālo programmu, pilnībā ņemot vērā norises starptautiskajā vidē, kas kļūst aizvien konkurējošāka, tādējādi dažkārt izaicinot ES uz vērtībām balstīto pieeju digitalizācijai. Vienlaikus digitālajai pārejai un tehnoloģiju (arī mākslīgā intelekta) attīstībai ir svarīga drošības dimensija, kas pieprasa iekšēji un ārēji rūpīgi izstrādātu politiku, tajā skaitā, ambiciozu globālo noteikumu izveidi.

Lai panāktu mērķi kļūt par līderi digitālajā tirdzniecībā, ES jāieņem centrālā loma globālo noteikumu izstrādē PTO e-komercijas iniciatīvas ietvaros par digitālās tirdzniecības standartiem, tādējādi radot labvēlīgu vidi digitālās pārejas mērķu sasniegšanai. ES jāstiprina arī divpusējās sadarbības iespējas ar līdzīgi domājošiem partneriem. Attiecībā uz pārrobežu datu plūsmu un datu lokalizācijas prasību aizliegumu Komisija apņemas īstenot tādu politiku, kuras pamatā būs ES vērtības un intereses. Komisija strādās pie tā, lai nodrošinātu, ka ES uzņēmumi gūst labumu no starptautiskās brīvās datu plūsmas saskaņā ar ES datu aizsardzības noteikumiem. Lai labāk novērtētu pārrobežu datu plūsmu vērtību, Komisija plāno izveidot analītisko sistēmu datu plūsmu mērīšanai.

**4. Stiprināt ES regulatīvo ietekmi**

Spēja ietekmēt globālas nozīmes noteikumu un standartu izstrādi ir svarīga konkurences priekšrocība, tādēļ Komisija turpinās darbu pie ES regulatīvās ietekmes stiprināšanas, vienlaikus izstrādājot stratēģiskāku pieeju starptautiskai regulatīvai sadarbībai. Šāda sadarbība īpaši attiecas uz ekonomikas pielāgošanu ES zaļajiem un digitālajiem mērķiem, kā arī uz ciešāku transatlantisko partnerību, to īstenojot ES un ASV Tirdzniecības un tehnoloģiju padomē, nosakot nākotnes standartus un koordinējot tehnoloģiju un digitālo pakalpojumu tiesisko regulējumu.

**5. Stiprināt ES partnerattiecības ar kaimiņvalstīm, paplašināšanās valstīm un Āfriku**

Mērķtiecīga darbība ir paredzēta arī attiecībās ar kaimiņvalstīm, kuru stabilitāte un labklājība ir cieši saistīta ar ES politiskajām un ekonomiskajām interesēm. ES cieši sadarbosies ar Apvienoto Karalisti, iecerēta ir tirdzniecības un ekonomisko attiecību modernizācija ar Šveici, kā arī Turciju, tiklīdz apstākļi to ļaus. Rietumbalkānu un Austrumu partnerības valstu ekonomiskā integrācija joprojām saglabā savu aktualitāti, tādēļ ES turpinās atbalstīt šo valstu centienus tuvināties ES regulatīvam modelim, t.sk. pārejai uz digitālo un zaļo kursu. Kā stratēģiski nepieciešamu Komisija vērtē arī attiecību uzlabošanu un ekonomisku integrāciju ar Vidusjūras valstīm, kur jau vairākus gadus notiek sarunas par padziļinātu un visaptverošu brīvās tirdzniecības zonu ar Maroku un Tunisiju. ES ir gatava apspriest iespējas ar abiem partneriem modernizēt tirdzniecības un ieguldījumu attiecības, lai tās labāk pielāgotu mūsdienu realitātei. Komisija ir apņēmusies pastiprināt sadarbību arī ar Āfrikas valstīm, atbalstot politisko dialogu un sadarbību ar Āfrikas Savienību, kā arī sekmējot Āfrikas Kontinentālās brīvās tirdzniecības zonas nostiprināšanos, tādējādi veicinot reģionālo un kontinentālo integrāciju. Netiks aizmirsts arī par esošo tirdzniecības nolīgumu ar Āfrikas reģionālajām ekonomikas kopienām padziļināšanu un paplašināšanu, stiprinot to ilgtspējības dimensiju.

**6. Stiprināt ES uzmanību uz tirdzniecības nolīgumu ieviešanu un piemērošanu un nodrošināt vienlīdzīgus konkurences apstākļus**

Komisijas uzmanības centrā būs nodrošināt pilnīgu esošo brīvās tirdzniecības nolīgumu ieguvumu izmantošanu savienojumā ar uzstājīgu tirgus piekļuves un ilgtspējīgas attīstības saistību piemērošanu. Ieinteresētajām pusēm ir jāapzinās iespējas, ko piedāvā ES tirdzniecības nolīgumi un jābūt pārliecinātām, ka tās var gūt labumu no nolīgumiem. Viens no Komisijas uzdevumiem būs radīt apstākļus Mercosur[[4]](#footnote-5) un Meksikas nolīgumu ratifikācijai un uzsākto sarunu noslēgšanai ar Āzijas, Klusā okeāna un Latīņamerikas reģiona valstīm, īpaši ar Čīli, Austrāliju un Jaunzēlandi. Tādēļ ir būtiski ES uzņēmumu, īpaši mazo un vidējo uzņēmumu (turpmāk – MVU), atbalstam izveidot tiešsaistes instrumentus (piemēram, paplašinot *Access2Markets[[5]](#footnote-6)* portāla funkcijas). Komisija plāno pilnībā izmantot Galvenās tirdzniecības uzraudzības amatpersonas (*Chief Trade Enforcement Officer)* lomu, lai pārraudzītu ES tirdzniecības nolīgumu ieviešanu un piemērošanu, novērstu šķēršļus, kas mazina nolīgumu potenciālu, kā arī sekmētu ES autonomo instrumentu stiprināšanu (efektīvi izmantojot tirdzniecības aizsardzības instrumentus, ārējo tiešo ieguldījumu pārbaudes mehānismu, eksporta kontroles regulu u.c.). Tāpat Komisijas darbu plānā ir izveidot jaunus instrumentus, lai nodrošinātu vienlīdzīgus konkurences apstākļus – piemēram, izkropļojumu novēršanai, ko ES iekšējā tirgū rada ārvalstu subsīdijas vai piekļuves uzlabošana publisko iepirkumu tirgiem trešajās valstīs (Starptautiskais iepirkumu akts/ turpmāk – IPI).

Realizējot un strādājot visās augstāk minētajās jomās, ir būtiski nepazaudēt saikni ar sabiedrības reālajām vajadzībām tirdzniecības jomā. Tāpēc Komisija apņemas aktīvāk iesaistīt sabiedrību konsultācijās par tirdzniecības jautājumiem, lai labāk izprastu tās vēlmes un problemātiku, ar ko tā saskaras praksē. Paralēli Komisija attīstīs savu analītikas un datu vākšanas spēju, kas noderēs realizējot faktos balstītu lēmumu pieņemšanu tirdzniecības politikā.

**Latvija** pozitīvi vērtē Komisijas paveikto darbu pie ES Tirdzniecības politikas pārskata. Darbs tika veikts ļoti sarežģītā laikā, ko ietekmēja ne tikai Covid-19 pandēmijas izraisītie traucējumi starptautiskajā tirdzniecībā, prezidenta vēlēšanas ASV un tām sekojoša administrācijas maiņa, bet arī atbildīgā par tirdzniecību ES komisāra maiņa.

Ņemot vērā, ka padziļināta diskusija pēc būtības par ES tirdzniecības politikas pārskatu un Padomes secinājumu apstiprināšana ir plānota ES Ārlietu padomes Kopējās tirdzniecības politikas jautājumos š.g. maijā, nekavējoties tiks uzsākta Latvijas nacionālās pozīcijas izstrāde ciešā sadarbībā ar ieinteresētajām NVO un nozaru ministrijām. **Šis ir Latvijas sākotnējais vērtējums ES Tirdzniecības politikas pārskatam, un pamatā balstīts uz Latvijas prioritātēm tā sagatavošanas procesā.**

Latvija ir gandarīta, ka Komisijas izvirzītie tirdzniecības politikas virsmērķi un attiecīgi arī darba virzieni ir pārdomāti, aktuāli un realitātē balstīti.

Veidojot jauno ES tirdzniecības politikas kursu, kas balstīts uz atvērtās stratēģiskās autonomijas principa, Latvija saredz, ka Tirdzniecības politikas pārskatā ir saglabāta uzticība atvērtai un brīvai tirdzniecībai. Latvijas vērtējumā Komisijas paziņojumā piedāvātie ES tirdzniecības politikas virsmērķi un darba virzieni ir atbalstāmi, jo kopumā ir saskanīgi ar Latvijas vispārējo nostāju un redzējumu tirdzniecības jautājumos.

Apzināmies, ka ES nepieciešams nodrošināties ar instrumentiem savu ekonomisko interešu efektīvākai aizstāvībai. Piemēram jautājumos, kas saistīts ar Ķīnas ekonomisko modeli un praksi.

Latvijai ir svarīgi, lai tiktu saglabāts līdzsvars starp pārlieku liberālu pieeju un pieeju, kas robežojas ar protekcionismu. Latvija uzskata, ka ES Tirdzniecības politikas pārskats šo līdzsvaru kopumā ir saglabājis. Latvija rūpīgi sekos līdzi tam, lai konkrētie nākotnes ES līgumi un instrumenti arī atbilstu šiem principiem un līdzsvaram.

Lai arī tirdzniecības politikas primārais uzdevums ir veicināt ekonomisko izaugsmi un darbavietas, tomēr tai ir arī nozīmīga loma ilgtspējīgas attīstības veicināšanā globālā līmenī. Svarīgi, lai ES saglabā spēju slēgt un ieviest jaunus tirdzniecības un investīciju aizsardzības līgumus, kas rada jaunu tirgu iespējas Latvijas eksportētājiem, drošāku investīciju vidi un lielāku izvēli patērētājiem.

Latvija pozitīvi vērtē to, ka ES tirdzniecības politika pastiprinātu uzmanību pievērš MVU iesaistei starptautiskajā tirdzniecībā, veicina pakalpojumu, īpaši digitālo pakalpojumu, tirdzniecību, izvairoties no nevajadzīgu šķēršļu radīšanas inovācijām un uzņēmējdarbībai, kā arī tiecas nodrošināt pārredzamu tirdzniecības politiku un augstus patērētāju, veselības, vides un sociālo standartu līmeņus. Vienlaikus Latvija uzskata, ka ir jāpievērš pastiprināta vērība, lai ES tirdzniecības un ieguldījumu nolīgumi arī praktiski strādātu MVU labā un nestu ieguvumus visām ES dalībvalstīm.

Būtiski, ka ir saglabāta apņemšanās rūpēties par ES ekonomisko noturību, diversificējot piegāžu un vērtību ķēdes, kā arī slēdzot un atjaunojot tirdzniecības nolīgumus.

Pozitīvi raugāmies uz to, ka ES tirdzniecības politikas pārskatā nozīmīga vieta atvēlēta PTO reformas problemātikai, Komisijai sagatavojot izvērstu redzējumu un konkrētus priekšlikumus PTO modernizācijas un reformas īstenošanai. Latvija uzskata, ka ir svarīgi saglabāt ES lomu uz noteikumiem balstītas daudzpusējās tirdzniecības sistēmas uzturēšanā, tostarp uzņemoties līderību PTO reformas procesā. Saredzam, ka daudz būs atkarīgs no 2021.gada 15.februārī apstiprinātās PTO ģenerāldirektores Dr. Ngonzi Okondžo-Ivealas redzējuma un ambīcijām šajā jautājumā, t.sk. sagatavojot PTO 12.Ministru konferences pakotni (piemēram, ministru lēmums par PTO reformas darba grupas izveidi).

Latvija pilnībā atbalsta Komisijas ieceri veidot stipras alianses ar līdzīgi domājošiem partneriem, īpaši izceļot transatlantiskās saites. Pievienojamies viedoklim, ka ES viena pati nespēs sasniegt izvirzītos mērķus tirdzniecības, klimata, ilgtspējas u.c. globāla mēroga jomās bez ekonomiski ietekmīgu partneru palīdzības.

Latvija pozitīvi novērtē Komisijas ieceri stiprināt analītikas un datu vākšanas spēju un sagaidām, ka dalībvalstis nākotnē saņems īpaši pielāgotu atbalstu no Komisijas par ieguvumiem no ES tirdzniecības nolīgumiem ar trešajām valstīm – gan jau spēkā esošajiem, gan tiem, kas vēl tikai tiek slēgti. Šī ir viena no jomām, kur sagaidām vēl lielāku Komisijas iesaisti un atbalstu, kas jo īpaši ir svarīgs mazākām dalībvalstīm ar ierobežotu kapacitāti padziļinātas analītikas veikšanā.

**LATVIJAS REPUBLIKAS NACIONĀLĀ POZĪCIJA “PAR VISAPTVEROŠO IEGULDĪJUMU NOLĪGUMU STARP ES UN ĶĪNAS TAUTAS REPUBLIKU**

*Ķīnas radītie izaicinājumi un to ietekmes novēršana ir būtiska atjaunotās ES tirdzniecības politikas sastāvdaļa un ES-Ķīnas Visaptverošais ieguldījumu nolīgums (turpmāk – Nolīgums) par kuru nesen panākta politiskā vienošanās ir nozīmīga ES-Ķīnas ekonomisko attiecību stratēģijas daļa, tādēļ Ārlietu ministrija, balstoties uz līdz šim izplatīto informāciju, ir sagatavojusi Latvijas Republikas nacionālo pozīciju Nr. 2 “Par Visaptverošo ieguldījumu nolīgumu starp ES un Ķīnas Tautas Republiku”.*

2020. gada 30. decembrī tika panākta principiāla politiskā vienošanās par ES-Ķīnas Visaptverošo ieguldījumu nolīguma (turpmāk – Nolīgums) sarunu noslēgšanu. Šobrīd ir uzsākta Nolīguma juridiskā pārbaude un teksta sagatavošana, ar mērķi panākt tā parakstīšanu un stāšanos spēkā 2022. gadā.

Ieguldījumu tirgus pieejā Ķīna uzņemas saistības rūpniecības nozarē (ieguldījumu pieeja elektrisko automašīnu, ķīmisko vielu, telekomunikāciju un veselības aprīkojuma u.c. ražošanā) un pakalpojumu nozarē (ieguldījumu pieeja mākoņpakalpojumos, finanšu pakalpojumos, privātās veselības aprūpes, vides, ar starptautisko jūras un gaisa pakalpojumu u.c. nozarēs).

Lai veicinātu vienlīdzīgus konkurences apstākļus, Nolīgums paredz noteikumus Ķīnas valsts vai valsts kontrolētiem uzņēmumiem, subsīdiju caurskatāmību un aizliegumu vairāku veidu ieguldījumu noteikumiem par piespiedu tehnoloģiju pārnesi. Turklāt vairākās nozarēs tiks atcelta kopuzņēmumu prasība. Pēc Komisijas vērtējuma Nolīgumā iekļautie nosacījumi par ieguldījumu tirgus pieeju un vienlīdzīgu konkurenci nodrošinās, ka ES uzņēmumiem līgumtiesiski Ķīnā būs radīti apstākļi, kas vēl nekad nav nodrošināti citu valstu uzņēmumiem.

Sarunās netika panākta vienošanās par ieguldījumu aizsardzību, ņemot vērā dažādo nostāju, bet puses ir vienojušās turpināt sarunas un tās pabeigt divu gadu laikā pēc visaptverošā ieguldījumu nolīguma parakstīšanas.

Būtiska ir Nolīguma sadaļa par ilgtspējīgu attīstību, kura paredz, ka netiek pazeminātas darbaspēka un vides prasības, lai piesaistītu ieguldījumus, respektēt starptautiskās saistības, kā arī veicināt uzņēmumu atbildīgu rīcību. Ķīna ir apņēmusies efektīvi īstenot Apvienoto Nāciju Organizācijas Vispārējās konvencijas par klimata pārmaiņām (Parīzes nolīgums) mērķus un Starptautiskās darbaspēka organizācijas (turpmāk – ILO) konvencijas, ko tā ir ratificējusi, kā arī strādāt pie atlikušo ILO pamatkonvenciju, īpaši pie ILO 29. un 105. pamatkonvencijas par piespiedu darbu ratificēšanas.

Pastāv bažas par nolīguma ietekmi uz ES un ASV attiecībām un par nepietiekamo sadarbību ar ASV pirms politiskās vienošanās. Līdz ar jauno ASV administrāciju tiek sagaidīta ciešāka transatlantiskā sadarbība, t.sk. sabiedroto attiecībās ar Ķīnu un vairāku Ķīnas izraisītu problēmjautājumu risināšanai. Komisija uzskata, ka Nolīgums var sekmēt ES-ASV sadarbību, sniedzot papildu informāciju un pārskatāmību par Ķīnas īstenoto subsīdiju politiku un valsts uzņēmumu ierastajām praksēm, vienlaikus nesot pienesumu darbam šajos jautājumos daudzpusējos formātos (piemēram, PTO). Tāpat Komisijas vērtējumā ir sagaidāms, ka Nolīgums uzlabos tirgus pieeju ieguldījumiem un vienlīdzīgus konkurences apstākļus arī ES partneriem.

**Latvijai** ir svarīgi, lai Nolīgums sekmētu Latvijas uzņēmumu un investoru konkurētspēju Ķīnas tirgū, tādēļ novērtējam, ka sarunās ir izdevies panākt vienošanos par ieguldījumu tirgus pieeju un noteikumiem, kas būtiski veicinās vienlīdzīgus konkurences apstākļus.

Latvija atbalsta, ka Nolīguma projektā ir iekļauts termiņš, kurā pusēm jāvienojas par ieguldījumu aizsardzības sadaļas noslēgšanu divu gadu laikā.

Latvijai ir svarīgi, ka nolīgums ar Ķīnu atstāj pietiekami daudz brīvības, lai ES nepieciešamības gadījumā var īstenot autonomos pasākumus, turpinot koriģēt nevienlīdzīgos konkurences apstākļus.

Latvija pauž bažas par cilvēktiesību pasliktināšanos Ķīnā un tādēļ uzskata, ka ES ir nepieciešams sekot līdzi un uzstāt uz efektīvu Ķīnas nolīgumā uzņemto saistību īstenošanu attiecībā uz darba tiesībām, īpaši ILO 29. un 105. pamatkonvencijas ratifikāciju. Tik pat būtiski ir panākt iespējami saliedētu un saskanīgu ES un ASV politiku turpmākajās attiecībās ar Ķīnu.

Iesniedzējs: ārlietu ministrs E. Rinkēvičs

Vīza: valsts sekretārs A. Pelšs

I.Berķe, 67016240

[inguna.berke@mfa.gov.lv](mailto:inguna.berke@mfa.gov.lv)

1. Vienlaikus ir sagatavota Latvijas Republikas nacionālā pozīcija Nr. 2 “Par Visaptverošo ieguldījumu nolīgumu starp ES un Ķīnas Tautas Republiku”. [↑](#footnote-ref-2)
2. Austrālija, Brazīlija, Kanāda, Čīle, ES, Japāna, Kenija, Koreja, Meksika, Jaunzēlande, Norvēģija, Singapūra un Šveice [↑](#footnote-ref-3)
3. FAST (*Friends for advancing Sustainable Trade*) – ES, Kanāda, Kostarika, Šveice, Jaunzēlande, Norvēģija, Taipejas Ķīna (Taivāna), Meksika un Austrālija. [↑](#footnote-ref-4)
4. Mercosur jeb Dienvidu kopējā tirgus dalībvalstis ir Argentīna, Brazīlija, Paragvaja, Urugvaja un Venecuēla [↑](#footnote-ref-5)
5. *Access2Markets* portāls <https://trade.ec.europa.eu/access-to-markets/en/content> [↑](#footnote-ref-6)